Die Universiteit Stellenbosch (US) het onlangs 'n inentingsterrein geopen om COVID-19-entstowwe toe te dien.
Die terrein, wat in die Lentelusklubhuis by die US se sokkerkompleks in Hammanshandweg, Stellenbosch, geleë is, het op Dinsdag, 10 Augustus in werking getree, en met die Pfizer-entstof afgeskop.
Entstowwe is veilig en red lewens. Deur toegang tot inentings uit te brei, sal die US-terrein na verwagting die druk op hospitale en klinieke verlig sodat hulle roetinesorg kan voorsien.
Vir eers sal alle permanente en nie-permanente personeellede bo 18-jarige ouderdom op enige van die Universiteit se vyf kampusse voorkeur by die US-inentingsterrein geniet. As 'n ekstra voordeel, sal hulle boonop hulle familielede kan laat inent.
Sodra personeellede op die nasionale Elektroniese Inentingsdatastelsel (EVDS) geregistreer is, kan hulle op die US se inentingsportaal registreer om 'n datum en tyd vir hulle inentingsafspraak te ontvang.
Studente wat 18 jaar en ouer is, kan ook toegang kry tot die inentingsdienste wat by die lokaal aangebied word. Studente moet op die nasionale EVDS (Elektroniese Inentingsdatastelsel) registreer. Meer inligting is hieronder beskikbaar oor die hantering van instap-besoekers by die lokaal.
Om ingeënt te word is die verantwoordelike ding om te doen – nie net ter wille van jouself en jou familie nie, maar om die groter Universiteitsgemeenskap en die algemene samelewing te beskerm. Maak asseblief gebruik van hierdie geleentheid óf van 'n alternatiewe inentingsopsie waartoe jy dalk toegang het.
Om jou inenting te kry, moet jy op die nasionale Elektroniese Inentingsdatastelsel (EVDS) registreer, op enige van die volgende maniere:
Skakel *134*832*ID-nommer# op jou selfoon. (Geen ID? – Skakel *134*832#)
WhatsApp: Stuur die woord "REGISTER" na 060 012 3456
Tolvrye blitslyn: 0800 029 999
Ná EVDS-registrasie moet personeellede ook op die US se inentingsportaalregistreer, waar hulle verdere inligting oor hulle inentingsdatum en -tyd sal ontvang.
Die inentingsterrein sal in die Lentelusklubhuis by die US se sokkerkompleks in Hammanshandweg geleë wees. Die lokaal is maklik toeganklik en het volop parkeerplek.